天池寺夜與主僧覺翁圓上共坐談浯溪山水之勝信筆因贈長句
作者：董嗣杲
朝代：宋

paragraphs: 空雲駕我登天池，江山秋渺無津涯。
涉溪驀棧借杖藜，光景體認歸裁詩。
崢嶸寺門窩風低，塔鈴喧風際天吹。
方丈軒檻供毗尼，老僧喜氣揚鬚眉。
浮屠名紀主簿題，偶拈椽筆書年時。
秋稜初勁樹葉飛，蜀錦糝綴斜陽枝。
文殊閣上爇香遲，天燈熒煌放者誰。
暗中拾取懐袖携。
一燈一葉光陸離，千古此奇不可知。
獨此闌干納此奇，月落泉響松籟迷。
畏寒蚨坐身如癡，覺禪論徤能祛疑。
傷今悼古涕交頥，自矜夙抱山水資。
曾爲浯溪强住持，浯溪溪上波渺瀰。
波濤衝撞天寶碑，寺門廢圯日就衰。
急拾斷碣分龜支，二水八景猶紛披。
浮蹤又向廬山羈，殘骸未散挈鉢棲。
所至殊忍弔迹遺，浯溪誰究稔禍妃。
有唐立見宗社危，陵廟棄擲奔峩嵋。
最苦杜陵嗟流移，元郎頌公雅可禆。
大書紀勒中興辭，讀之憤悱生悽悲。
平生未采湘江蘺，聞此幽妍空心期。
覺翁泥古多發揮，逆知流輩莫我追。
回思太史過浯溪，曾有野僧相追隨。
儻如覺翁能投機，太史肯以庸目之。
夜寒燈花糝臺欹，無酒可滌吟腸饑。
推窗下望夕烽微，東西天地猶旌旗。